

VLADA REPUBLIKE HRVATSKE

Zagreb, 22. ožujka 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo znanosti i obrazovanja |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o donošenju Nacionalnog plana razvoja sustava obrazovanja za razdoblje do 2027. godine i Akcijskog plana za provedbu Nacionalnog plana razvoja sustava obrazovanja za razdoblje do 2027. godine, za razdoblje do 2024. godine |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.) i članka 12. stavka 2. Zakona o sustavu strateškog planiranja i upravljanja razvojem Republike Hrvatske („Narodne novine“, br. 123/17. i 151/22.), Vlada Republike Hrvatske je na sjednici održanoj \_\_\_\_\_\_\_\_\_\_ donijela

**O D L U K U**

**o donošenju Nacionalnog plana razvoja sustava obrazovanja za razdoblje do 2027. godine i Akcijskog plana za provedbu Nacionalnog plana razvoja sustava obrazovanja za razdoblje do 2027. godine, za razdoblje do 2024. godine**

**I.**

Donosi se Nacionalni plan razvoja sustava obrazovanja za razdoblje do 2027. godine i Akcijski plan za provedbu Nacionalnog plana razvoja sustava obrazovanja za razdoblje do 2027. godine, za razdoblje do 2024. godine, u tekstu koji je dostavilo Ministarstvo znanosti i obrazovanja aktom, KLASA: 602-01/21-01/00679, URBROJ: 533-09-23-0054, od 7. ožujka 2023.

**II.**

Zadužuje se Ministarstvo znanosti i obrazovanja da o donošenju ove Odluke izvijesti nadležna tijela, nositelje mjera i aktivnosti iz Nacionalnog plana i Akcijskog plana iz točke I. ove Odluke.

**III.**

Zadužuje se Ministarstvo znanosti i obrazovanja da Nacionalni plan i Akcijski plan iz točke I. ove Odluke objavi na svojim mrežnim stranicama.

**IV.**

Ova Odluka stupa na snagu danom donošenja, a objavit će se u „Narodnim novinama“.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Nacionalni plan razvoja sustava obrazovanja za razdoblje do 2027. godine (Nacionalni plan) pobliže definira provedbu strateškog cilja i prioritetnih područja javnih politika za sektor odgoja i obrazovanja iz Nacionalne razvojne strategije Republike Hrvatske do 2030. godine (NRS). U sklopu razvojnog smjera 1 Održivo gospodarstvo i društvo, strateški cilj 2 Obrazovani i zaposleni ljudi navodi sljedeća prioritetna područja javnih politika koja predstavljaju i okvir za definiranje posebnih ciljeva Nacionalnog plana:

- pristupačnost ranog i predškolskog odgoja i obrazovanja

- stjecanje i razvoj temeljnih i strukovnih kompetencija

- unaprjeđenje visokog obrazovanja

- usklađeno i perspektivno tržište rada.

Opis razvojnih potreba i razvojnih potencijala pripremljeni su na razini tematskih područja odgojno-obrazovnog sustava. Tematska područja obuhvaćaju prioritetna područja obrazovne politike koja su identificirana u NRS i upravna područja koja proizlaze iz nadležnosti Ministarstva znanosti i obrazovanja. Identificirana su sljedeća tematska područja:

- rani i predškolski, osnovnoškolski odgoj i obrazovanje te srednjoškolsko opće i umjetničko obrazovanje

- strukovno obrazovanje i osposobljavanje i obrazovanje odraslih

- visoko obrazovanje

- odgoj i obrazovanje djece/učenika s posebnim odgojno-obrazovnim potrebama, pripadnika nacionalnih manjina i pripadnika hrvatskoga naroda izvan Republike Hrvatske

- primjena digitalnih tehnologija u obrazovnom sustavu.

U svrhu adresiranja ključnih izazova u sustavu definirano je deset posebnih ciljeva na razini pet tematskih područja sustava odgoja i obrazovanja koji pridonose ostvarenju NRS, strateškog cilja 2 Obrazovani i zaposleni ljudi te su definirani pripadajući pokazatelji ishoda.

Posebni ciljevi Nacionalnog plana i Akcijskog plana ostvaruju se provedbom mjera koje opisuju područja planiranih intervencija i ključne aktivnosti, a konkretna operacionalizacija rješenja bit će definirana u Provedbenom programu sukladno Zakonu o sustavu strateškog planiranja i upravljanja razvojem Republike Hrvatske („Narodne novine“, br. 123/17. i 151/22.) i u pripadajućim i potrebnim zakonskim rješenjima. Time se osigurava koherentnost čitavog sustava planiranja javnih politika na nacionalnoj razini.

Nacionalni plan i Akcijski plan predstavljaju jedan od uvjeta koji omogućuju provedbu fondova Europske unije u razdoblju od 2021. do 2027. ("*enabling condition"*), koji je nužno ispuniti kako bi se osigurala sredstva za sufinanciranje njihove provedbe iz europskih strukturnih i investicijskih fondova u višegodišnjem financijskom okviru Europske unije za razdoblje od 2021. do 2027.

Financijska sredstva za provedbu Nacionalnog plana osiguravaju se u državnom proračunu, no glavni izvor financiranja projekata u području odgoja i obrazovanja bit će fondovi Europske unije u financijskoj perspektivi od 2021. do 2027. godine, kao i Nacionalni plan oporavka i otpornosti.

Za provedbu mjera Nacionalnog plana za razdoblje do 2027. godine ukupno je predviđeno 2.155.758.744,00 eura, dok je za dvogodišnje razdoblje Akcijskog plana do 2024. godine ukupno predviđeno 758.212.081,00 eura.

U 2021. utrošeno je ukupno 103.285.234,00 eura iz državnog proračuna i EU sredstava prema izvršenju financijskog plana za 2021. te u 2022. ukupno 186.713.494,00 eura iz državnog proračuna i EU sredstava prema izvršenju financijskog plana za 2022.

Stoga predlaže donošenje Nacionalnog plana i Akcijskog plana u tekstu koji je Vladi Republike Hrvatske dostavilo Ministarstvo znanosti i obrazovanja te se zadužuje Ministarstvo znanosti i obrazovanja da o donošenju Nacionalnog plana i Akcijskog plana izvijesti nadležna tijela, nositelje mjera i aktivnosti određenih Nacionalnim planom i Akcijskim planom.

Isto tako, zadužuje se Ministarstvo znanosti i obrazovanja da Nacionalni plan i Akcijski plan objavi na svojim mrežnim stranicama.